
Atomenergia – se vele, se nélküle. A nukleáris technológia társadalmi megjelenítése

Napjainkban egyre jobban előtérbe kerül az atomenergia kérdése: hasznos, szükséges vagy "csak a baj van vele"? Sok ország ellenzi az atomenergia használatát, míg néhány országban egyre több pénzt fektet a kormány a fejlesztésekbe.
Századunk egy központi kérdése az energetika problémája. Az 1950-es években beindult népességrobbanás következtében a Föld lakossága 50 év alatt több mint háromszorosára nőtt és ez a növekedés természetesen fokozódó energiaszükségletet is jelent, amelynek ellátása egyre nagyobb nehézséget jelent (mind anyagilag, mind a természeti erőforrások kihasználásának tekintetében). Ha csak a mostani állapotokat vesszük figyelembe, akkor is a népesség növekedés akár 50%-os is lehet 2050-re, míg az energiaigény 100%-al, a villamosenergia-igény pedig 150%-kal növekedhet.
A villamosenergia előállítása több módon is lehetséges, hőerőművekkel, atomerőművekkel és megújuló energiaforrásokkal. A hőerőművek magas CO2 kibocsátása jelentősen hozzájárul a globális felmelegedéshez, ami hosszú távon tehát már nem nyújthat megoldást az energia hatékony termeléséhez. Az alternatív energiaforrások használata általában még nagyon drága, így még egy ideig a klasszikusabb energiatermeléseket is használni kell. Az atomenergia használatát az alternatív energiaforrások fejlesztésének ellenére továbbra is szorgalmazzák, mivel sokkal olcsóbban tud villamosenergiát előállítani, mint az alternatív megoldások.
Számos kutatás próbálta feltárni az emberek véleményét a nukleáris energia használatáról, valamint azt, hogy milyen ismeretekkel rendelkeznek a témáról. A kutatások sok esetben bebizonyították, hogy a legtöbb ember nem rendelkezik kellő alapos, racionális ismeretekkel, így a tévhitek miatt félelmek alakultak ki.
A témában kérdőíves módszerrel végeztem kutatást, amiben 18 év feletti magyarok nukleáris technológiáról kialakult véleményét vizsgáltam. A kutatás felméri, mennyire vannak tisztában a technológia működésével, honnan szerzik ismereteiket és ez hogyan befolyásolja az elfogadást, illetve az elutasítást.



